บล. เคที ซีมิโก้ รีแบรนด์เป็น “กรุงไทย ซีมิโก้” มีผล 17 มกราคม นี้
ใช้ชื่อย่อเป็น KTZ เพื่อความชัดเจนเป็นบริษัทในเครือธนาคารกรุงไทย สร้างความแข็งแกร่งให้กับแบรนด์
8 ม.ค. 2563

ใช้ชื่อย่อเป็น KTZ เพื่อความชัดเจนเป็นบริษัทในเครือธนาคารกรุงไทย สร้างความแข็งแกร่งให้กับแบรนด์ 
ม.ล. ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์(บล.) เคที ซีมิโก้ เปิดเผยว่า ผลการประชุมวิสามัญผู้ถือหุ้น ครั้งที่ผ่านมา มีมติเป็นเอกฉันท์อนุมัติให้บริษัทเปลี่ยนชื่อเป็น บริษัทหลักทรัพย์ กรุงไทย ซีมิโก้ จำกัด และใช้ชื่อย่อว่า KTZ
ซึ่งคณะกรรมการธนาคารกรุงไทยได้เห็นชอบอนุมัติให้บริษัทนำชื่อและตราสัญลักษณ์ของธนาคารมาใช้ในแบรนด์บริษัทด้วยเช่นกัน และตอนนี้บริษัทได้ทำการจดทะเบียนชื่อใหม่ต่อกรมพัฒนาธุรกิจการค้า กระทรวงพาณิชย์ เป็นที่เรียบร้อยแล้ว โดยเตรียมความพร้อมใช้ชื่อและโลโก้ใหม่อย่างเป็นทางการวันที่ 17 มกราคม 2563 นี้
 




ม.ล. ทองมกุฎ กล่าวเพิ่มเติมว่า “เราตระหนักถึงการสร้างแบรนด์ให้แข็งแกร่ง และแสดงความชัดเจนด้านภาพลักษณ์การเป็นบริษัทในเครือธนาคารกรุงไทย พร้อมกับปรับเปลี่ยนกลยุทธ์การดำเนินงานเพื่อสร้างรายได้ให้มั่นคง สร้างความคล่องตัวให้กับบริษัท เพื่อให้ทันกับความเปลี่ยนแปลง โดยเน้นให้ความสำคัญกับธุรกิจวาณิชธนกิจ ธุรกิจเวลธ์เมเนจเม้นท์ และธุรกิจนายหน้าซื้อขายหลักทรัพย์ แบบ Full Service Broker และจะเดินหน้าทำงานร่วมกับธนาคารกรุงไทยและบริษัทในเครือให้มากขึ้น เพื่อที่ลูกค้าภายใต้เครือธนาคารจะได้รับประโยชน์สูงสุด ซึ่งเป็นเรื่องที่เราให้ความสำคัญมาโดยตลอด”
ทั้งนี้ภายหลังการเปลี่ยนชื่อบริษัทเป็น บล. กรุงไทย ซีมิโก้ จำกัด บมจ. ธนาคารกรุงไทยจะยังคงสถานะเป็นผู้ถือหุ้นรายใหญ่ ร่วมกับ บล. ซีมิโก้ จำกัด (มหาชน) ด้วยการถือครองหุ้นในสัดส่วนเดิมที่ 50.00% และ 49.70% ตามลำดับ